Penivaisas

Tas (), dar žinomas kaip Robertas „Bobas“ Grėjus (), arba Šokantysis Klounas Penivaisas (), – išgalvotas personažas ir pagrindinis antagonistas Stiveno Kingo 1986 m. siaubo romane „Tas“ ir jo adaptacijose. Tai senovinė, antgamtinė, piktavališka būtybė, kas 27 metus medžiojanti vaikus (ir kartais suaugusiuosius) fiktyviame Derio miestelyje, Meino valstijoje, pasitelkdama įvairias antgamtines galias, pvz., gebėjimą keisti formą ir manipuliuoti realybe.

Istorijos eigoje personažas dažniausiai pasirodo klouno Penivaiso pavidalu. Grupė Derio vaikų, pasivadinę „Nevykėlių klubu“ (Losers Club), sužino apie Penivaisą šiam nužudžius „Nevykėlių klubo“ lyderio Bilo Denbro jaunesnįjį brolį Džordžį. Vaikai nusprendžia jį surasti ir nužudyti.

Penivaiso vaidmenį 1990 m. televizijos seriale atliko Tim Curry, o 2017 m. filme, 2019 m. tęsinyje „Tas: Antroji dalis“ ir HBO priešistorės seriale „Tas. Sveiki atvykę į Derį“ – Bill Skarsgård.

 Aprašymas 
Tas – senovinė antgamtinė būtybė, gebanti keisti pavidalą. Žemėn atvyko susidūrus asteroidui ir apsigyveno po žeme, kur vėliau įsikūrė Deris. Tas miegojo milijonus metų, tačiau pabudo atvykus žmonėms. Įprastai jis tūno Derio kanalizacijos sistemoje ir pabunda kas 27 metus. Pabudęs pradeda 1–2 metų ciklą, kurio metu minta baime ir įgyja formą, kurios labiausiai bijo jo aukos. Pasimaitinęs Tas vėl pasineria į 27 metų žiemos miegą iki kito ciklo. Linkęs maitintis vaikais, nes jų baimes lengviau suprasti, o suaugusiuosius sunkiau išgąsdinti. Žmonėms prisistato Roberto „Bobo“ Grėjaus vardu.

Romane Tas įgauna daugybę formų, iš kurių žinomiausia yra Šokantysis Klounas Penivaisas. Klounas dėvi apsmukusį sidabriškai baltą kostiumą su oranžiniais bumbulais priekyje, dideles baltas pirštines, didelį melsvą kaklaraištį (kartais didelę geltoną peteliškę); jo akys keičia spalvą iš geltonos į mėlyną ir sidabrinę, abiejose jo plikos galvos pusėse styro du dideli raudonų plaukų kuokštai, jis dėvi baltą klouno grimą, o jam ant burnos nupiešta didelė raudona klouno šypsena. Kiti personažo pavidalai yra Džordžis (taip pat jo pūvantis lavonas), raupsuotasis, mumija ir ragana. Penivaisas taip pat apsimeta įvairiais Derio vaikais ir suaugusiaisiais (gyvais ir mirusiais), kad išgąsdintų, pašieptų ar valdytų savo aukas, ypač „Nevykėlių klubo“ narius.

Tikroji personažo forma nežinoma. Fikcinėje „Tas“ visatoje formai, kurią žmogaus protas geba suvokti, artimiausios yra „mirties šviesos“ (deadlights), galinčios užhipnotizuoti arba nužudyti visus, kurie jas išvysta. Vienintelis žmogus, atsigavęs po šio išgyvenimo, yra Bilo žmona Odra, nors ji dėl to laikinai tapo katatoniška. Filme „Tas“ Penivaisas pagauna Beverli Marš ir parodo jai mirties šviesas, dėl kurių ji ima plūduriuoti ore ir laikinai praranda sąmonę. Filme „Tas: Antroji dalis“ paaiškėja, kad dėl šio patyrimo Beverli ėmė regėti ateities vizijas. Galutinė fizinė forma, kurią Tas įgauna per paskutinę „Nevykėlių klubo“ kovą, yra milžiniškas monstras voras, dedantis kiaušinius.

Romane Tas dažniausiai apibūdinamas kaip vyriškosios lyties, save vadinantis „Bobu Grėjumi“ ir įgaunantis vyrišką klouno Penivaiso pavidalą. Tačiau kovodami su Tuo, įgavusiu voro formą, veikėjai sužino, jog būtybė greičiausiai moteriškosios lyties, nes personažo galutinė forma fiziniame pasaulyje yra milžiniška besilaukianti voro patelė.

 Pasirodymai 
 Romanas Tas (1986);
 TV mini serialas Tas (1990);
 Filmai Tas (2017) ir Tas: Antroji dalis (2019);
 TV serialas Tas. Sveiki atvykę į Derį (2025).

 Išnašos 

 Šaltiniai 

Kategorija:Literatūriniai veikėjai
Kategorija:Filmų veikėjai
Kategorija:Televizijos personažai